
Har du talt med din familie eller bekendte om kontaktbedrageri og tricktyveri? 

Nordsjællands Politi oplever i øjeblikket en stigning i antallet af kontaktbedragerier og tricktyverier. Her går gerningspersonerne målrettet efter ældre borgere.

Ved at udgive sig for at være fra banken, politiet eller en anden myndighed forsøger de at skaffe sig adgang til de forurettedes konti, personlige oplysninger, og i flere tilfælde møder de fysisk op på borgernes adresse for at hente hævekort.

Ved tricktyveri kontakter svindlerne ofte plejekrævende ældre direkte ved boligen under påskud om at være fra hjemmeplejen. Her forsøger de at skaffe sig adgang til boligen, hvorefter de stjæler kontanter, smykker og hævekort mv.

Mange snedige måder at svindle på
Svindlerne bliver hele tiden dygtigere og dygtigere til at finde måder at svindle på. Fælles for dem alle er, at de forsøger at skabe en følelse af hast for at få de forurettede til at reagere hurtigt og ”glemme” at tænke os om eller ved at skabe en falsk følelse af tryghed.

Det er svindelformer, der kan være rigtig svære at gennemskue alene. Det er derfor afgørende, at vi støtter vores ældre familiemedlemmer, naboer eller bekendte i at beskytte sig imod disse former for svindel ved at omsætte og give dem nogle simple og enkle råd – og måske endda stille os til rådighed, når det brænder på!

[bookmark: _GoBack]Derfor vil vi gerne opfordre dig til at tale med din familie, bekendte eller naboer i målgruppen om, hvordan I kan forebygge, at de bliver udsat for IT-svindel og tricktyverier.

Tal om disse konkrete råd
Ved kontaktbedragerier udgiver gerningspersonerne sig ofte for at være fra banken, politiet eller en anden myndighed og ringer med det primære formål at få adgang til dine pårørendes bankkonti og hævekort.

1. Stol aldrig på uventede opkald fra din bank, poltiet eller andre myndigheder. Er du i tvivl – afbryd kontakten og ring tilbage via de officielle kanaler.
1. Udlever aldrig MitID, koder, kort eller personlige oplysninger. Heller ikke for at bekræfte din identitet.
1. Læg på! Hvis du bliver bedt om at overføre penge eller afgive oplysninger om din bankkonto eller lignende. 
1. Hvis uheldet er ude: Ring til den nationale Cyberhotline for digital sikkerhed på 33 37 00 37.


Ved tricktyverier udgiver gerningspersonerne sig ofte for at være fra hjemmeplejen eller håndværkere, der er sendt fra ejendomskontoret eller lignende. Her forsøger gerningspersonerne at komme inden for døren for at stjæle kontanter og smykker samt få udleveret hævekort mv.

· Luk kun personer ind, hvis deres besøg er aftalt på forhånd, eller hvis de kan legitimere sig selv.  Både hjemmepleje, politi og andre med offentligt ærinde er forpligtet til at give sig tilkende. 
· Skift dørskiltet så kun efternavnet fremgår - det gør det svært at vurdere om der bor flere i boligen.
· Få en sikkerhedskæde eller bøjle af god kvalitet og en dørspion på din hoveddør
· Ring til politiet, hvis du er i tvivl og kontakt en pårørende med det samme. 
· Ring 112, hvis svindleren fortsat er til stede eller lige er flygtet. 
· Ring 114, hvis svindleren ikke længere er til stede.


I kan hente mere information om begge former for kriminalitet på https://www.sikkerdigital.dk/ og https://dkr.dk/tyveri/tricktyveri-i-hjemmet

